**Deltidsansatte - der har arbejdet mere end det aftalte timetal - kan have krav på ekstra betaling**

**Er du, eller har du været, deltidsansat i stat, kommune eller region, er det vigtigt, at du læser videre!**

Kære medlem

Offentligt ansatte på deltid og fuldtid bliver – helt i overensstemmelse med hovedparten af de gældende overenskomster – honoreret forskelligt for ekstra timer.

Det kan dog være i strid med EU-regler, viser nye domme fra EU.

I to tyske sager har EU-Domstolen nemlig fastslået, at deltidsansatte er blevet forskelsbehandlet i forhold til fuldtidsansatte, da de ikke fik samme betaling for ekstra arbejde som fuldtidsansatte.

Det kan betyde, at mange offentlige overenskomster er i strid med EU-reglerne.

**Faglig voldgift**Om forskellen i aflønning er forskelsbehandling, skal afgøres i en faglig voldgift, der er planlagt til at begynde i efteråret 2025.

I en faglig voldgift bliver uenigheder eller konflikter mellem arbejdsgiver- og arbejdstagerorganisationer afgjort.

Danmarks Lærerforening fører sagen sammen med de øvrige faglige organisationer repræsenteret af Forhandlingsfællesskabet på det kommunale og regionale område og Centralorganisationernes Fællesudvalg (CFU) på det statslige område.

**Hvad betyder det for dig?**Får vi medhold i, at deltidsansatte er blevet ulovligt forskelsbehandlet, kan det betyde, at du har krav på ekstra betaling for de timer, du har arbejdet ud over det aftalte timetal.

Det er en forudsætning for at komme i betragtning, at du er - eller har været - ansat på deltid i perioden fra oktober 2015 til i dag, OG at du har fået opgjort merarbejde i denne periode, som du efterfølgende har fået udbetalt eller har afspadseret.

**Det skal du gøre for at have mulighed for efterbetaling**  
Et krav om ekstra betaling for merarbejde kan blive forældet. Forældelse betyder, at dit krav over tid falder bort.

Det er meget vigtigt, at du registrerer dig, så forældelsen bliver afbrudt. Sagt med andre ord: Du risikerer at miste dit eventuelle krav på efterbetaling, hvis du ikke registrerer dig.

Du kan registrere dig her: Link til registreringsskema

Det er vigtigt at understrege, at vi endnu ikke ved, om der skal ske efterbetaling. Det kan vi først sige, når sagen er helt afsluttet.

At du registrerer dig, er derfor ikke en garanti for, at du ender med at få penge, men dine oplysninger skal være med til at sikre, at et eventuelt krav ikke bliver forældet.

**Flere oplysninger senere**Når sagen er afgjort, vil der være behov for yderligere oplysninger, hvis dommen i den faglige voldgift viser, at der skal ske en efterbetaling. De oplysninger er nødvendige for, at vi kan opgøre, hvad du eventuelt har krav på. Det vender vi tilbage om senere.

Hvis du har spørgsmål, kan du måske finde svar på vores hjemmeside: Link til FAQ   
Ellers er du velkommen til at kontakte din lokale kreds i Danmarks Lærerforening.   
[Find din kreds](https://www.dlf.org/kontakt-os/)